DECIZIA COMISIEI
din 30 iulie 2007
de modificare a Regulamentului (CE) nr. 2037/2000 al Parlamentului European și al Consiliului în ceea ce privește utilizarea halonului 2402 în Bulgaria
[notificată cu numărul C(2007) 3594]
(2007/540/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2037/2000 al Parlamentului European și al Consiliului din 29 iunie 2000 privind substanțele care diminuează stratul de ozon (1), în special articolul 4 alineatul (4) punctul (iv),
întrucât:
(1)
În cursul revizuirii menționate la articolul 4 alineatul (4) punctul (iv) din Regulamentul (CE) nr. 2037/2000 și după consultarea statelor membre, Comisia a ajuns la următoarele concluzii privind utilizarea halonului 2402.
(2)
Fabricarea halonului 2402 a încetat în țările dezvoltate la 1 ianuarie 1994, în temeiul obligațiilor asumate prin Protocolul de la Montréal privind substanțele care epuizează stratul de ozon. De la acea dată, trebuia ca toate cererile de halon 2402 să fie satisfăcute apelând la rezervele din instalațiile de depozitare specializate în care a fost stocat halonul care a fost înlocuit de alte produse.
(3)
Halonul 2402 este încă utilizat în anumite aplicații în Bulgaria pentru combaterea incendiilor și a exploziilor în vehiculele militare de teren, navele militare și aeronave. România a declarat că nu utilizează halonul 2402.
(4)
Înlocuirea echipamentelor de combatere a incendiilor pe bază de halon cu alți agenți de protecție împotriva incendiului trebuie să țină seama de disponibilitatea unor alternative sau tehnologii viabile din punct de vedere tehnic și economic, care să fie acceptabile în ceea ce privește mediul și sănătatea. Acțiunile de adaptare vizând instalarea unor echipamente de protecție împotriva incendiilor și a exploziilor care nu folosesc halon în aplicațiile militare trebuie programate astfel încât să nu diminueze, în mod inacceptabil, capacitatea de apărare a statelor membre. De multe ori trebuie să se țină seama de considerentele bugetare și să se prevadă un anumit interval de timp pentru adaptarea echipamentelor la noi agenți de protecție împotriva incendiilor, pentru garantarea unei funcționări sigure și eficiente. În prezent, nu există nicio alternativă viabilă din punct de vedere tehnic și economic pentru aceste aplicații.
(5)
În conformitate cu articolul 4 alineatul (4) punctul (v) din Regulamentul (CE) nr. 2037/2000, echipamentele care conțin halon și care nu fac parte din utilizările critice menționate în anexa VII trebuiau scoase din folosință până la 31 decembrie 2003, iar halonul recuperat în conformitate cu articolul 16. Pentru ca Bulgaria, care a aderat la Uniunea Europeană la 1 ianuarie 2007, să poată pretinde o derogare care o autorizează să folosească halonul 2402 în cazuri critice, ar trebui să se modifice anexa VII la Regulamentul (CE) nr. 2037/2000 pentru a permite utilizarea acestui agent de stingere a incendiilor pentru aplicații specifice.
(6)
Prin urmare, Regulamentul (CE) nr. 2037/2000 ar trebui modificat în consecință.
(7)
Măsurile prevăzute de prezenta decizie sunt conforme cu avizul comitetului instituit în temeiul articolului 18 alineatul (1) din Regulamentul (CE) nr. 2037/2000,
ADOPTĂ PREZENTA DECIZIE:
Articolul 1
Anexa VII la Regulamentul (CE) nr. 2037/2000 se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 30 iulie 2007.